શાળાના પ્રિન્સિપાલ બકોરભાઈ પટેલ કહે છે, ‘જ્યારથી આ શાળાનો ચાર્જ સંભાળ્યો છે ત્યારથી આ શાળા મારા માટે બીજું ઘર બની ગઈ છે. શાળાના વિકાસમાં અમારા સ્ટાફનો પણ પૂરતો ફાળો છે. અહીં આવતાં દરેક બાળકને સમાન દ્રષ્ટિએ જોવામાં આવે છે. એક સમય એવો હતો કે બાળકોને ડિસિપ્લિન શું છે તેની ખબર નહોતી, પરંતુ આજે દરેક બાળક શિસ્તમાં રહે છે. એટલું જ નહીં, અમે બાળકોને એવું શીખવીએ છીએ કે દરેક ઇતર પ્રવૃત્તિમાં તે પોતે જ ઉત્સાહભેર ભાગ લે. કહેવાય છે કે સ્વચ્છતા ત્યાં પ્રભુતા. ગુજરાત સરકારનો ૨૦૧૬-૧૭નો સ્વચ્છતા ઍવોર્ડ અમારી શાળાને પ્રાપ્ત થયો છે. ભવિષ્યમાં બાળકો માટે વધુ કામ કરી શકાય તેવી અમારી ભાવના છે.’